ET Euroopa Liidu Teataja C 129/17

Hiina Rahvavabariigist, Vene Föderatsioonist ja Ukrainast pärit ränikarbiidi impordi suhtes kohaldatavate dumpinguvastaste meetmete kehtivuse pikendamise kontrollmenetluse ja Vene Föderatsioonist pärit ränikarbiidi impordi suhtes kohaldatavate dumpinguvastaste meetmete vahepealse läbivaatamise algatamise teade

(2005/C 129/04)

Hiina Rahvavabariigist, Vene Föderatsioonist ja Ukrainast (edaspidi “asjaomased riigid”) pärit ränikarbiidi impordi suhtes kohaldatavate dumpinguvastaste meetmete kehtivuse eelseisva aegumise (1) teate avaldamise järel on komisjon saanud nende meetmete läbivaatamistaotluse vastavalt nõukogu määruse (EÜ) nr 384/96 (2) (edaspidi “algmäärus”) artikli 11 lõikele 2. Samuti on komisjon saanud vahepealse läbivaatamise taotluse Vene Föderatsioonist pärit ränikarbiidi impordi suhtes kohaldatavate meetmete kohta vastavalt algmääruse artikli 11 lõikele 3.

1. Läbivaatamistaotlused

Taotluse esitas 24. veebruaril 2005. aastal Euroopa Keemiatööstuse Nõukogu (CEFIC) (edaspidi “taotleja”) tootjate nimel, kelle toodang moodustab 100 % ühenduse ränikarbiidi toodangust.

2. Toode

Kontrollmenetluse alune toode on Hiina Rahvavabariigist, Vene Föderatsioonist ja Ukrainast pärit ränikarbiid (edaspidi “asjaomane toode”), mida praegu liigitatakse CN-koodi 2849 20 00 alla. Nimetatud CN kood esitatakse üksnes teavitamise eesmärgil.

3. Kehtivad meetmed

Praegu kehtivad nõukogu määrusega (EÜ) nr 1100/2000 (3) kehtestatud lõplikud dumpinguvastased tollimaksud.

4. Kehtivuse pikendamise alused

4.1. Kehtivuse pikendamise kontrollmenetluse alused

Taotlus põhineb väitel, et meetmete kehtivuse lõppemisel dumping tõenäoliselt jätkub või kordub ning ühenduse tootmisharule tekitatakse kahju.

a) Vene Föderatsioon ja Ukraina

Väide Vene Föderatsiooni dumpingu jätkumisest põhineb omamaiste hindade põhjal kindlaksmääratud normaalväärtuse võrdlemisel asjaomase toote hindadega ühendusse eksportimiseks müümisel.

Algmääruse artikli 2 lõike 7 kohaselt määras taotleja normaalväärtuse Ukrainast pärit impordi puhul käesoleva teate punkti 5.1 alapunktis d nimetatud sobivas turumajandusriigis kehtiva hinna järgi. Ukraina dumpingu jätkumise väide põhineb eelmises lauses nimetatud normaalväärtuse võrdlemisel asjaomase toote eksporthindadega selle ühendusse eksportimiseks müümisel

Sel meetodil välja arvutatud Vene Föderatsiooni ja Ukraina dumpingumarginaalid on märkimisväärsed.

Taotleja on esitanud tõendid, et asjaomast toodet imporditakse Vene Föderatsioonist ja Ukrainast jätkuvalt olulistes kogustes.

Samuti väidetakse, et asjaomaste importtoodete mahud ja hinnad avaldavad muude tagajärgede seas jätkuvalt negatiivset mõju ühenduse tootmisharu hinnatasemele, kahjustades oluliselt ühenduse tootmisharu üldist tulemuslikkust ning selle rahalist ja tööhõivealast olukorda.

Taotleja väitis, et kahjustav dumping tõenäoliselt jätkub, ning esitas tõendid selle kohta, et meetmete kehtivuse lõppemise lubamisel asjaomase toote impordimahud tõenäoliselt suureneksid. Vene Föderatsiooni ja Ukraina kasutamata võimsuse olemasolu tõttu.

Lisaks väitis taotleja, et kahju osaline kõrvaldamine tuleneb meetmete olemasolust ning et olulise dumpinguhindadega impordi kordumine Vene Föderatsioonist ja Ukrainast viiks meetmete kehtivuse lõppemisel tõenäoliselt ühenduse tootmisharu kahju kordumiseni.

(b) Hiina Rahvavabariik

Taotleja viitab Hiina Rahvavabariigist pärit asjaomase toote impordi dumpingu kordumise tõenäosusele. Algmääruse artikli 2 lõike 7 kohaselt määras taotleja normaalväärtuse Ukrainast pärit impordi puhul käesoleva teate punkti 5.1 alapunktis d nimetatud sobivas turumajandusriigis kehtiva hinna järgi. Väide Hiina Rahvavabariigi dumpingu jätkumisest põhineb eelmises lauses nimetatud normaalväärtuse võrdlemisel asjaomase toote eksporthindadega selle eksportimiseks müümisel kolmandatesse riikidesse nagu näiteks Jaapan ja USA.

Sel meetodil välja arvutatud Hiina Rahvavabariigi dumpingumarginaal on märkimisväärne.

Taotleja väitis, et kahjustav dumping tõenäoliselt jätkub, ning esitas tõendid selle kohta, et meetmete kehtivuse lõppemise lubamisel asjaomase toote impordimahud tõenäoliselt suureneksid Hiina Rahvavabariigi kasutamata võimsuse olemasolu ning hiljutiste tootmisvõimsusesse tehtud investeeringute tõttu.

Lisaks väitis taotleja, et Hiina Rahvavabariigist pärit ränikarbiidi impordi põhjustatud kahju osaline kõrvaldamine tuleneb meetmete olemasolust ning et olulise dumpinguhindadega impordi kordumine Hiina Rahvavabariigist viiks meetmete kehtivuse lõppemisel tõenäoliselt ühenduse tootmisharu kahju kordumiseni.

4.2. Vahepealse läbivaatamise alused

Taotleja väidab, et kehtivad meetmed (st koguselised kohustused) Vene Föderatsioonist pärit ränikarbiidi impordi suhtes on sobimatud, sest need ei kõrvalda dumpingu kahjustavat mõju ning tuleks seega läbi vaadata.

5. Menetlus

Olles pärast nõuandekomiteega konsulteerimist tuvastanud, et dumpinguvastaste meetmete kehtivuse pikendamise ja vahepealse läbivaatamise kontrollmenetluste algatamise põhjendamiseks on olemas piisavad tõendid, algatab komisjon käesolevaga kontrollmenetluse vastavalt algmääruse artikli 11 lõigetele 2 ja 3.

5.1. Vene Föderatsioonist pärit impordi dumpingu ja sellest tuleneva kahju tõenäosuse ning kohaldatavate meetmete vormi sobivuse tuvastamise menetlus

Kehtivuse pikendamise kontrollmenetluses otsustatakse, kas meetmete kehtivuse lõppemine tõenäoliselt viiks dumpingu ja kahju jätkumise või kordumiseni või ei. Vahepealse läbivaatamise kontrollmenetluses uuritakse asjaomase Vene Föderatsioonist pärit toote impordi suhtes praegu kohaldatavate meetmete vormi sobivust ning kõnealuse vormi muutmise vajadust.

a) Väljavõtteline uuring

Arvestades käesolevasse uuringusse kaasatud osaliste rohkust, võib komisjon vastavalt algmääruse artiklile 17 otsustada rakendada väljavõttelist uuringut.

i) Eksportijate/tootjate väljavõtteline uuring Hiina Rahvavabariigis

Selleks, et komisjon saaks otsustada, kas väljavõtteline uuring on vajalik ja vastaval juhul teha valimi, palutakse kõigil eksportivatel tootjatel või nende nimel tegutsevatel esindajatel käesolevaga endast teada anda komisjoniga ühendust võttes ning esitades järgmise teabe oma ettevõtte/ettevõtete kohta käesoleva teate lõike 6 punkti b alapunktis i määratud tähtaja jooksul ning lõikes 7 viidatud vormistuses:

— nimi, aadress, e-posti aadress, telefon ning faksi ja/või teleksi numbrid ja kontaktisik,

— käive kohalikus vääringus ning asjaomase toote ühendusse eksportimiseks müümise maht tonnides ajavahemikus 1. aprill 2004—31. märts 2005,

— käive kohalikus vääringus ning ajavahemikus 1. aprill 2004—31. märts 2005 asjaomase toote müügimaht muudesse kolmandatesse riikidesse,

— ettevõtte täpsed tegevusalad asjaomase toote tootmisel, asjaomase toote tootmismaht tonnides, tootmisvõimsus ja investeeringud tootmisvõimsusse ajavahemikus 1. aprill 2004—31. märts 2005,

— asjaomase toote tootmisse ja/või müüki (eksport ja/või omamaine) kaasatud kõikide sidusettevõtete (4) nimed ja täpsed tegevusalad

— mistahes muu oluline teave, mis aitaks komisjonil valimit koostada,

— teave selle kohta, kas ettevõte või ettevõtted on nõus enda kaasamisega valimisse, mis eeldab küsimustikule vastamist ja esitatud vastuste kohapealse uurimisega nõustumist.

Eksportijatest/tootjatest valimi tegemiseks vajaliku teabe saamiseks võtab komisjon ühendust ka eksportiva riigi ametivõimudega ning teadaolevate eksportijate/tootjate liitudega.

ii) Importijate väljavõtteline uuring

Selleks, et komisjon saaks otsustada, kas väljavõtteline uuring on vajalik ja vastaval juhul teha valimi, palutakse kõigil importivatel tootjatel või nende nimel tegutsevatel esindajatel käesolevaga endast teada anda komisjoniga ühendust võttes ning esitades järgmise teabe oma ettevõtte/ettevõtete kohta käesoleva teate lõike 6 punkti b alapunktis i määratud tähtaja jooksul ning punktis 7 viidatud vormistuses:

— nimi, aadress, e-posti aadress, telefon ning faksi ja/või teleksi numbrid ja kontaktisik,

— ettevõtte kogukäive eurodes ajavahemikus 1. aprill 2004—31. märts 2005,

— töötajate koguarv,

— ettevõtte täpsed tegevusalad asjaomase tootega seoses,

— Hiina Rahvavabariigist, Vene Föderatsioonist ja Ukrainast pärit asjaomase toote impordi- ja edasimüügimaht ühenduse turule tonnides ja väärtus eurodes ajavahemikus 1. aprill 2004—31. märts 2005,

— asjaomase toote tootmisse ja/või müüki kaasatud kõikide sidusettevõtete (4) nimed ja täpsed tegevusalad,

— mistahes muu oluline teave, mis aitaks komisjonil valimit koostada,

— teave selle kohta, kas ettevõte või ettevõtted on nõus enda kaasamisega valimisse, mis eeldab küsimustikule vastamist ja esitatud vastuste kohapealse uurimisega nõustumist.

Importijatest valimi tegemiseks vajaliku teabe saamiseks võtab komisjon ühendust ka teadaolevate importijate liitudega.

iii) Lõplik valimite tegemine

Kõik huvitatud isikud, kes soovivad esitada valimite tegemiseks mistahes asjaomast teavet, peavad seda tegema käesoleva teate lõike 6 punkti b alapunktis ii määratud tähtaja jooksul.

Komisjon kavatseb teha lõpliku valimi pärast valimisse kaasamiseks soovi avaldanud asjaomaste isikutega konsulteerimist.

Valimitesse kaasatud ettevõtted peavad vastama küsimustikule käesoleva teate lõike 6 punkti b alapunktis iii määratud tähtaja jooksul ning tegema uuringu raames koostööd.

Kui koostöö ei ole piisavalt vastutulelik, võib komisjon vastavalt algmääruse artikli 17 lõikele 4 ja artiklile 18 tugineda oma otsuses kättesaadavatele faktidele. Kättesaadavatel faktidel põhinev järeldus võib olla asjaomasele isikutele ebasoodsam, nagu on selgitatud käesoleva teate lõikes 8.

b) Küsimustikud

Uuringuks vajaliku teabe saamiseks saadab komisjon küsimustikud ühenduse tootmisharule, ühenduse tootjate liidule, valitud eksportijatele/tootjatele Hiina Rahvavabariigis, eksportijatele/tootjatele Vene Föderatsioonis ja Ukrainas, eksportijate/tootjate liitudele, valitud importijatele ja ettevõtjatele, taotluses nimetatud importijate ja ettevõtjate liitudele või neile, kes tegid koostööd kehtivate meetmeteni viinud uuringus, ning asjaomaste eksportivate riikide ametivõimudele.

c) Teabe kogumine ja ärakuulamiste korraldamine

Käesolevaga kutsutakse kõiki huvitatud isikuid üles tegema omi seisukohti teatavaks, esitama muud teavet kui küsimustiku vastused ning täiendavaid tõendeid. See teave ja täiendavad tõendid peavad jõudma komisjoni käesoleva teate lõike 6 punkti a alapunktis ii määratud tähtaja jooksul.

Lisaks sellele võib komisjon ära kuulata huvitatud isikuid, kui esitatakse vastavasisuline põhjendatud taotlus. Kõnealune taotlus tuleb teha käesoleva teate lõike 6 punkti a alapunktis iii määratud tähtaja jooksul.

(d) Turumajandusriigi valik

Eelmises uuringus kasutati Hiina Rahvavabariigist ja Ukrainast pärit impordi normaalväärtuse määramiseks sobiva turumajandusriigina Brasiiliat. Komisjon kavatseb ka käesoleval juhul võtta aluseks Brasiilia. Huvitatud isikud võivad nimetatud riigi osas märkusi teha käesoleva teate lõike 6 punktis c määratud erakorraliseks tähtaja jooksul.

5.2. Ühenduse huvi hindamise kord

Vastavalt algmääruse artiklile 21 ja juhul, kui dumpingu ja kahju jätkumise või kordumise tõenäosus on kinnitust leidnud, tehakse kindlaks, kas dumpinguvastaste meetmete edasine kohaldamine või kehtetuks tunnistamine ei ole vastuolus ühenduse huvidega. Seoses sellega võivad ühenduse tootmisharu, importijad ja ettevõtjad, neid esindavad ühingud, tarbijate ning tarbijaorganisatsioonide esindajad käesoleva teate lõike 6 punkti a alapunktis ii määratud üldiseks tähtaja jooksul võtta komisjoniga ühendust ja esitada teavet eeldusel, et nad tõendavad oma tegevusalade ja asjaomase toote vahelist objektiivset seost. Vastavalt eelmisele lausele toiminud isikud võivad asjaomaseid põhjusi täpsustades taotleda ärakuulamist käesoleva teate lõike 6 punkti a alapunktis iii määratud tähtaja jooksul. Tuleb tähele panna, et artikli 21 kohaselt esitatud teavet võetakse arvesse üksnes siis, kui taotlust toetavad selle esitamise hetkel vastavasisulised tõendid.

6 Tähtajad

a) Üldised tähtajad

i) Asjasthuvitatud isikutele kehtiv küsimustiku taotlemise tähtaeg

Kõigil huvitatud isikutel, kes osalenud käesoleva kontrollmenetluse aluseks olevate meetmete kehtestamiseni viinud uurimises, tuleks taotleda küsimustikku esimesel võimalusel, kuid mitte hiljem kui 15 päeva pärast käesoleva teate avaldamist Euroopa Liidu Teatajas.

ii) Asjasthuvitatud isikutele kehtiv komisjoniga ühenduse võtmise, küsimustiku vastuste ja mistahes muu teabe esitamise tähtaeg

Kõik huvitatud isikud, kes soovivad, et nende selgitusi uurimisel arvesse võetaks, peavad komisjoniga ühendust võttes endast teada andma, esitama oma seisukohad ning küsimustiku vastused või mistahes muu teabe 40 päeva jooksul alates käesoleva teate Euroopa Liidu Teatajas avaldamise kuupäevast, kui ei ole määratud teisiti. Tuleb pöörata tähelepanu asjaolule, et enamiku algmääruses sätestatud menetlusõiguste järgimine sõltub asjaomase isiku endast teadaandmisest eespoolnimetatud ajavahemiku jooksul.

Valimisse kaasatud ettevõtted peavad esitama küsimustiku vastused käesoleva teate lõike 6 punkti b alapunktis iii määratud tähtaja jooksul.

iii) Ärakuulamised

Sama 40päevase tähtaja jooksul võivad kõik huvitatud isikud taotleda komisjonilt ka ärakuulamist.

b) Väljavõtteliste uuringute suhtes kohaldatav eritähtaeg

(i) Valimeid puudutav lõike 5.1 punkti a alapunktides i ja ii määratletud teave peaks jõudma komisjoni 15 päeva jooksul alates käesoleva teate Euroopa Liidu Teatajas avaldamise kuupäevast, kuna komisjon kavatseb lõpliku valimi küsimuses konsulteerida 21 päeva jooksul pärast käesoleva teate avaldamist Euroopa Liidu Teatajas nende isikutega, kes avaldasid soovi kuuluda valimisse.

(ii) Kõik muu valimi koostamiseks oluline teave (nagu on viidatud lõike 5.1 punkti a alapunktis iii, peab jõudma komisjoni 21 päeva jooksul peale käesoleva teate avaldamist Euroopa Liidu Teatajas.

(iii) Väljavõttelises uuringus osalejate vastused küsimustikule peavad jõudma komisjoni 37 päeva jooksul peale nende valimisse kaasamisest teavitamist.

c) Turumajandusriigi valiku eritähtaeg

Uuringu pooled võivad soovida esitada märkusi selle kohta, kas Brasiilia, mis käesoleva teate lõike 5.1 punktis d on esitatud Hiina Rahvavabariigist ja Ukrainast pärit impordi puhul normaalväärtuse leidmiseks sobivaks võrdlusturumajandusriigiks, on võrdlusriigina sobiv. Kõnealused märkused peavad jõudma komisjoni 10 päeva jooksul alates käesoleva teate Euroopa Liidu Teatajas avaldamise kuupäevast.

7. Kirjalikud esildised, küsimustike vastused ja kirjavahetus

Kõik huvitatud isikute esildised ja taotlused tuleb teha kirjalikult (mitte elektrooniliselt, kui ei ole teisiti määratud) ning need peavad sisaldama huvitatud isiku nime, aadressi, e-posti aadressi, telefoni- ning faksi- ja/või teleksinumbri. Kõik huvitatud isikute poolt konfidentsiaalselt esitatud kirjalikud esildised, sealhulgas käesolevas teates taotletud teave, küsimustike vastused ja huvitatud isikute kirjavahetus, tähistatakse märkega “Limited” (5) ning vastavalt algmääruse artikli 19 lõikele 2 lisatakse neile mittekonfidentsiaalne versioonile, mis tähistatakse märkega “FOR INSPECTION BY INTERESTED PARTIES” (huvitatud isikutele ülevaatamiseks).

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (+32 2) 295 65 05

8. Koostööst keeldumine

Juhul, kui mistahes huvitatud isik keeldub juurdepääsu võimaldamisest või ei esita vajalikku teavet tähtajaks või takistab oluliselt uurimist, võib komisjon vastavalt algmääruse artiklile 18 teha esialgsed või lõplikud, positiivsed või negatiivsed järeldused kättesaadavate andmete põhjal.

Kui tuvastatakse, et huvitatud isik on esitanud vale või eksitavat teavet, jäetakse teave tähelepanuta ja võidakse võtta arvesse kättesaadavaid fakte. Kui huvitatud isik ei tee koostööd või teeb seda üksnes osaliselt ning järeldused põhinevad seepärast vastavalt algmääruse artiklile 18 kättesaadavatel faktidel, võib tulemus olla kõnealusele huvitatud isiku suhtes ebasoodsam kui koostööd tehes.

9. Kehtivuse pikendamise ja vahepealse läbivaatamise uuringute graafik

Kehtivuse pikendamise kontrollmenetluse ja vahepealse läbivaatamise uuringud lõpetatakse vastavalt algmääruse artikli 11 lõikele 5, 15 kuu jooksul alates käesoleva teate Euroopa Liidu Teatajas avaldamise kuupäevast.

(1) ELT C 254, 14.10.2004, lk 3.

(2) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(3) EÜT L 125, 26.5.2000, lk 3. Määrust on viimati muudetud määrusega (EÜ) nr 991/2004 (ELT L 182, 19.5.2004, lk 18).

(4) Sidusettevõtte määratluse kohta vt komisjoni määruse (EMÜ) nr 2454/93 (ühenduse tolliseadustiku rakendussätted, EÜT L 253, 11.10.1993, lk 1) artikkel 143.

(5) 5 See tähendab, et dokument on üksnes asutusesiseseks kasutamiseks. See on kaitstud vastavalt Euroopa Parlamendi ja nõukogu määruse (EÜ) nr 1049/2001 artiklile 4 (EÜT L 145, 31.5.2001, lk 43). See on vastavalt nõukogu määruse (EÜ) nr 384/96 (EÜT L 56, 6.3.1996 lk 1) artiklile 19 ja WTO leppe GATT 1994 artikli VI rakendamisest (Dumpinguvastane lepe) artiklile 6 konfidentsiaalne dokument.